ઘરે આવ્યા બાદ સાસુમાએ શિવાલીનું પ્રેમથી સ્વાગત કર્યું અને તેના પગલાં કરાવી તેના પંજાની છાપ સફેદ સુતરાઉ કાપડમાં લઇ તે કાપડને તિજોરીમાં અકબંધ રાખી દીધું.. જાણે વહુસ્વરૂપ એ લક્ષ્મીને હંમેશ માટે તિજૉરીરૂપી હૃદયમાં સમાવવા માગતા હોય. ઘરના દરેક સદસ્યએ તેને કઈ ને કઈ ભેટ આપી.. શિવાલી બહુ જ ખુશ હતી.. મધુરજનીની તે રાત માટે શિવાંજના ભાઈઓ અને મિત્રોએ મળીને હોટલમાં ઓરડો બુક કરાવ્યો હતો. પછીના દિવસથી તો સાથે સુવા નહોતું મળવાનું એટલે આજની રાત બન્ને માટે બહુ ખાસ હતી.. તે લોકો ઘરેથી જવા માટે નીકળતા જ હતા કે આહવાન રમતા રમતા દાદરા પરથી પડી ગયો.. બધા તેમાં પરોવાઈ ગયા.. શિવાલીને હવે જવું યોગ્ય ના લાગતા બન્ને તે રાત ઘરે જ રોકાઈ ગયા.. સ્પર્શની સંવેદના સુધી પહોંચવાની એ પ્રબળ ઈચ્છાઓને તે રાત માટે શમી જવું પડ્યું.